കമല നെഹ്‌റു മെമ്മോറിയൽ ഹോസ്പിറ്റൽ

ഇന്ത്യയിലെ ഉത്തർപ്രദേശിലെ പ്രയാഗ്‌രാജിലുള്ള ലാഭേച്ഛയില്ലാതെ പ്രവർത്തിക്കുന്ന ഒരു ആശുപത്രിയാണ് കമലാ നെഹ്‌റു മെമ്മോറിയൽ ഹോസ്പിറ്റൽ (കെഎൻഎംഎച്ച്).  1931-ൽ ശ്രീമതി കമലാ നെഹ്‌റു തന്റെ തറവാട്ടിലെ സ്വരാജ് ഭവനിൽ സ്ഥാപിച്ച ഒരു ഡിസ്പെൻസറി എന്ന നിലയിലാണ് ആശുപത്രിയുടെ തുടക്കം.1939-ൽ കമലാ നെഹ്‌റു മെമ്മോറിയൽ ഹോസ്പിറ്റലിന് ഗാന്ധിജി തറക്കല്ലിട്ടു. അദ്ദേഹം സംഭാവനകൾ ശേഖരിച്ച രാജ്യത്തെ ഏക ആശുപത്രിയാണ് കെഎൻഎംഎച്ച്. 1936 ൽ അന്തരിച്ച ശ്രീമതി കമല നെഹ്‌റുവിന്റെ സ്മരണയ്ക്കായി 1941 ഫെബ്രുവരി 28-ന് മഹാത്മാഗാന്ധി ഈ ആശുപത്രി ഉദ്ഘാടനം ചെയ്തു. 1994 മുതൽ, ആശുപത്രിയിലെ ഓങ്കോളജി വിഭാഗം ഇന്ത്യാ ഗവൺമെന്റ് അംഗീകരിച്ച ഒരു റീജിയണൽ ക്യാൻസർ സെന്ററാണ്.

 ചരിത്രം 
1931-ൽ ശ്രീമതി. കമല നെഹ്‌റു തന്റെ തറവാട്ടു ഭവനമായ സ്വരാജ് ഭവനിലെ ചില മുറികൾ ഡിസ്പെൻസറിയാക്കി മാറ്റി. ഈ മിനി ഹോസ്പിറ്റലിൽ രാജ്യസ്നേഹികളായ ഡോക്ടർമാരും മറ്റ് പാരാമെഡിക്കൽ സ്റ്റാഫുകളും ഉൾപ്പെടുന്ന ഇൻഡോർ, ഔട്ട് ഡോർ സൗകര്യങ്ങൾ ഉണ്ടായിരുന്നു. 1936  ൽ തന്റെ അകാല മരണം വരെ കമല നെഹ്രു ഈ സ്ഥാപനത്തിന് തന്റെ സമയവും അധ്വാനവും എല്ലാറ്റിനുമുപരിയായി അനുകമ്പയും നൽകി. അവരുടെ മരണശേഷം മഹാത്മാഗാന്ധിയും മറ്റ് ദേശീയ നേതാക്കളായ പി.ടി. മദൻ മോഹൻ മാളവ്യ, പിടി. ജവഹർലാൽ നെഹ്‌റു, ഡോ. ബി.സി. റോയ്, ഉമാ ശങ്കർ ദീക്ഷിത് തുടങ്ങിയവർ കമല സ്വയം തുടങ്ങിയ ഈ പ്രവർത്തനം അവരുടെ മരണശേഷവും തുടരുന്നത് കാണാൻ തീരുമാനിച്ചു.

അന്തരിച്ച കമലാ നെഹ്രുവിന്റെ സ്മരണയ്ക്കായി കെഎൻഎംഎച്ച് നിർമ്മിച്ചു. നിസ്വാർത്ഥ സേവനത്തിന്റെയും ത്യാഗത്തിന്റെയും സഹജീവികളോടുള്ള കരുണയുടെയും ജീവിക്കുന്ന സ്മാരകമായിരുന്നു കമല നെഹ്രു. തുടക്കത്തിൽ, ഒബ്‌സ്റ്റട്രിക്‌സ് & ഗൈനക്കോളജിയുടെ 40 കിടക്കകളുള്ള ഒരു പുതിയ യൂണിറ്റായിരുന്നു അത്, അതിൽ 28 എണ്ണം സൗജന്യമായിരുന്നു. ഡോ.(ശ്രീമതി) സത്യപ്രിയ മജുംദാർ ആയിരുന്നു ആശുപത്രിയുടെ ആദ്യ മെഡിക്കൽ സൂപ്രണ്ട്.  ഇന്ന് 350 കിടക്കകളുടെ ശേഷിയുണ്ട്, അതിൽ 175 സൗജന്യം/സബ്‌സിഡി ആണ്.

 കെഎൻഎംഎച്ചിന്റെ പ്രവർത്തനങ്ങൾ 
പ്രാദേശിക ജനങ്ങളെ സഹായിക്കുന്നതിനും അവരുടെ ആരോഗ്യ നിലവാരം വർധിപ്പിക്കുന്നതിനും കെഎൻഎംഎച്ച് നിരവധി ദേശീയ അന്തർദേശീയ സംഘടനകളുമായി സഹകരിച്ച് പ്രവർത്തിക്കുന്നു. ബിൽ ആൻഡ് മെലിൻഡ ഗേറ്റ്സ് ഫൗണ്ടേഷന്റെ പിന്തുണയോടെയുള്ള അർബൻ ഹെൽത്ത് ഇനിഷ്യേറ്റീവ്, ഉത്തർപ്രദേശിലെ പങ്കാളിയായി കെഎൻഎംഎച്ച്-നെ പരിഗണിക്കുന്നു.  കാലാകാലങ്ങളിൽ കെഎൻഎംഎച്ച് വിവിധ ജനസമ്പർക്ക പ്രവർത്തനങ്ങൾ ഏറ്റെടുക്കുന്നു. ശുദ്ധമായ ഹരിത അന്തരീക്ഷം ഉണ്ടാക്കാനുള്ള മുൻകൈയോടെ, വൈദ്യുതി ഉപയോഗം കുറയ്ക്കാനും ഹരിത പരിസ്ഥിതിക്ക് സംഭാവന നൽകാനും ലക്ഷ്യമിട്ട് കെഎൻഎംഎച്ച് കാമ്പസിനുള്ളിൽ സോളാർ ലൈറ്റുകൾ അവതരിപ്പിച്ചു. കെഎൻഎംഎച്ച് സിഇഒ പ്രൊഫ. (ഡോ.) മധു ചന്ദ്രയും മറ്റ് നിരവധി പ്രമുഖ പൊതുജനാരോഗ്യ വിദഗ്ധരും ഇന്ത്യയിൽ താങ്ങാനാവുന്നതും തുല്യവുമായ കാൻസർ പരിചരണം നൽകുന്നതിനുള്ള വെല്ലുവിളികൾ ചർച്ച ചെയ്യുന്ന പഠനം ലാൻസെറ്റ് ഓങ്കോളജിയിൽ പ്രസിദ്ധീകരിച്ചു. 

 കെഎൻഎംഎച്ച് റൂറൽ ഹോസ്പിറ്റൽ 
കെഎൻഎംഎച്ച് സൊസൈറ്റിയുടെ അടിസ്ഥാന ആശുപത്രിയാണ് കമല നെഹ്‌റു മെമ്മോറിയൽ റൂറൽ ഹോസ്പിറ്റൽ. 1987ൽ അന്നത്തെ പ്രധാനമന്ത്രിയും കെഎൻഎംഎച്ച് ട്രസ്റ്റ് പ്രസിഡന്റുമായ ശ്രീ രാജീവ് ഗാന്ധി തുടക്കമിട്ട ഇത് അലഹബാദിലെ യമുന നദിക്ക് കുറുകെ 100-ലധികം ഗ്രാമങ്ങളിൽ സേവനമെത്തിക്കുന്നു. 

 ജീവനക്കാരുടെ ക്ഷേമം 
ആശുപത്രിയിലെ ക്ലാസ് III, ക്ലാസ് IV ജീവനക്കാർക്ക് താമസസൗകര്യം നൽകുന്നതിനായി അലഹബാദിലെ തെലിയാർഗഞ്ച് പ്രദേശത്ത് കെഎൻഎംഎച്ച്-ന് 66 ഫ്ലാറ്റുകൾ ഉണ്ട്. അലഹബാദ് ഡെവലപ്‌മെന്റ് അതോറിറ്റിയിൽ (എ‌ഡി‌എ) നിന്നാണ് ആശുപത്രി അധികൃതർ ഈ ഫ്ലാറ്റുകൾ ഏറ്റെടുത്തത്. ആശുപത്രി ജീവനക്കാരുടെ കുട്ടികൾക്കായി, കെഎൻഎംഎച്ച് അഡ്മിനിസ്ട്രേഷൻ മെറിറ്റ് അടിസ്ഥാനമാക്കിയുള്ള സ്കോളർഷിപ്പുകൾ നൽകുന്നു. ആശുപത്രി ജീവനക്കാർക്ക് കെഎൻഎംഎച്ച്-ൽ സൗജന്യ/സബ്‌സിഡിയുള്ള വൈദ്യസഹായവും ലഭിക്കും.

 അക്കാദമിക്കും പരിശീലനവും 
കെഎൻഎംഎച്ച് വിവിധ മെഡിക്കൽ കോഴ്‌സുകൾക്കായുള്ള പരിശീലന ഇടമാണ്, കൂടാതെ ഇത് 60 സീറ്റുകളുള്ള നഴ്‌സിംഗ് ആൻഡ് മിഡ്‌വൈഫറി സ്‌കൂൾ നടത്തുന്നു. നഴ്‌സിംഗ് സ്‌കൂളിൽ മൊത്തം വിദ്യാർത്ഥി ശക്തിയുടെ 92 ശതമാനത്തിലധികം പെൺകുട്ടികളുടെ പങ്കാളിത്തമുണ്ട്. റേഡിയോ തെറാപ്പി, ഒബ്‌സ്റ്റട്രിക്‌സ് & ഗൈനക്കോളജി, നഴ്‌സിംഗ് & മിഡ്‌വൈഫറി, OT & CT ടെക്‌നോളജി, മെഡിക്കൽ ഫിസിക്‌സ് എന്നീ മേഖലകളിൽ നിന്നായി ശരാശരി 130-ലധികം പ്രൊഫഷണലുകളെ കെഎൻഎംഎച്ച് ഓരോ വർഷവും പരിശീലിപ്പിക്കുന്നു. 

 സർട്ടിഫിക്കേഷൻ, എംപാനൽമെന്റ്, അംഗീകാരങ്ങൾ 
ആർഐഎംസിഎച്ച്, ആർസിസി എന്നിവയായി അംഗീകരിക്കപ്പെട്ടതിനു പുറമേ, കെഎൻഎംഎച്ച്-ന് വിവിധ സർക്കാർ, സർക്കാരിതര സ്ഥാപനങ്ങളിൽ നിന്നുള്ള വിവിധ സർട്ടിഫിക്കേഷനുകളും എംപാനൽമെന്റുകളും അംഗീകാരങ്ങളും ഉണ്ട്. 

 ഭരണം 
കമലാ നെഹ്‌റു മെമ്മോറിയൽ ഹോസ്പിറ്റലിന്റെ ചീഫ് എക്‌സിക്യൂട്ടീവ് ഓഫീസർ (സിഇഒ) ഡോ. മധു ചന്ദ്രയും അസിസ്റ്റന്റ് ഡയറക്‌ടർ (അഡ്‌മിനിസ്‌ട്രേഷൻ) ശ്രീ. ഹരി ഓം സിങ്ങുമാണ്.

 അവലംബം 

 പുറം കണ്ണികൾ 

 ഔദ്യോഗിക വെബ്സൈറ്റ് 
 കെഎൻഎംഎച്ച് കേസ് പഠനം 
വർഗ്ഗം:ഇന്ത്യയിലെ റീജിയണൽ ക്യാൻസർ സെന്ററുകൾ